VSA-ambassadeur wil klag lê oor CIA-aantygingsPatrick Gaspard, Amerikaanse ambassadeur in Suid-Afrika Foto: Pete Souza, Withuis Patrick Gaspard, Amerikaanse ambassadeur in Suid-Afrika, gaan ŉ amptelike diplomatieke klag indien oor bewerings dat die Openbare Beskermer, Thuli Madonsela, ŉ geheime agent vir die sentrale intelligensie-agentskap (CIA) is. Jack Hillmeyer, woordvoerder vir die ambassade, het bevestig dat Gaspard die klag aanhangig wil maak, maar hy het gesê hy kan nie verdere besonderhede verskaf nie. The Star het Maandag berig Kebby Maphatsoe, adjunkminister van verdediging en militêre veterane, het Madonsela daarvan beskuldig dat sy vir die CIA werk. Klik hier om meer te lees. Die veterane-vereniging van Umkhonto we Sizwe (MKMVA) het egter later Maandag ontken dat Maphatsoe dié uitlatings gemaak het en het net toegegee dat ŉ verwysing na die CIA gemaak is. Gaspard het hom na die sosialemedia-netwerk Twitter gewend en gesê Maphatsoe se bewerings is “ongegrond en aanstootlik”. “Ons verwerp die aantygings van die adjunkminister en gaan deur diplomatieke kanale ŉ klag aanhangig maak,” het hy gesê.